Watter paneelwa is die beter kopie?
JY LEES NOU Watter paneelwa is die beter kopie?
Gewilde keuses in die plaaslike mark is die Volkswagen Caddy en die Nissan NV200, wat ons met mekaar vergelyk.
As jy 'n klein onderneming het of 'n nutsman of entrepreneur is, is 'n paneelwa 'n slim keuse; dit is praktieser as 'n bakkie omdat dit veelsydiger is en meer ruimte bied. Boonop is moderne paneelwaens gerieflik en veilig.
Albei is beskikbaar met petrol- en dieselenjins, maar hier kyk ons na die intreevlakmodelle met 'n 1,6 L-enjin. Albei is 'n goeie kopie, maar Nissan het dalk 'n wenresep beet met die NV200
Nissan NV200 1,6 Visia
Nissan het die NV200 verlede jaar bekendgestel, en intussen het dit 'n gewilde keuse in sy segment geword. Dit is kompak maar steeds een van die ruimste paneelwaens in sy klas.
Standaardtoerusting sluit in afstandbeheerde sentrale sluiting, lugversorging, 'n maasafskorting van soliede metaal, kragstuur en 'n ritrekenaar.
Bêreplek in die passasiersruim sluit in twee groot paneelkissies, 'n kissie op die paneelbord asook vier bekerhouers. Die bestuurder se sitplek het ook 'n nuttige laai, en die passasiersitplekke se rugleuning verander in 'n stewige oppervlak wanneer dit platgevou word.
Met 'n laairuimte van altesaam 4 200 L bied die NV200 aansienlik meer ruimte as sy mededingers. Boonop kan dié wa maklik twee Euro-palette (of 783 kg) hanteer. Verder is daar aan weerskante van die wa twee skuifdeure, wat in- en uitlaai makliker en praktieser maak.
Vir ekstra lang items, soos 'n leer, kan die passasiersitplek platgevou word en die afskorting oopgeswaai word. Dit laat 2,8 m se laailengte.
Krag/wringkrag: 81 kW teen 6 000 r.p.m.; 153 Nm teen 4 400 r.p.m.
Brandstoftenk: 55 L
Laaivermoë: 783 kg
Laaivolume: 4 200 L
Veiligheidskenmerke: ABS-remme, bestuurderslugsak
Prys: R204 100
Volkswagen se Caddy-paneelwa is 'n aantreklike voertuig en hy is veral gewild vanweë sy duursaamheid
Die kajuit is die toonbeeld van goeie bougehalte; soos 'n mens van Volkswagen verwag. Standaardkenmerke sluit in dagryligte, kragstuur, sentrale sluiting en 'n teendiefstal-alarmstelsel. Soos in die Nissan NV200 is daar ook bedrading vir 'n radio, wat in albei voertuie opsioneel is.
Prysgewys het die Caddy 'n effense voordeel bo die NV200, maar dit het minder laairuimte en geen lugversorging nie, terwyl dit ook minder veelsydig is as die NV200. Dit het 'n laaivermoë van 741 kg terwyl die laairuimte altesaam 3 200 L is.
Daar is ook 'n enkele skuifdeur aan die linkerkant (duurder weergawes het deure weerskante) en oopswaaideure agter. Wat bêreplek betref, is daar in die passasiersruim 'n nuttige kompartement in die dak.